ROZHODNUTIE KOMISIE
z 8. októbra 2007
o stanovení konečných finančných príspevkov členským štátom na rozpočtový rok 2007 na určitý počet hektárov na účely reštrukturalizácie a konverzie vinohradov na základe nariadenia Rady (ES) č. 1493/1999
[oznámené pod číslom K(2007) 4524]
(Iba bulharské, české, francúzske, grécke, maďarské, maltské, nemecké, portugalské, rumunské, slovenské, slovinské, španielske a talianske znenie je autentické)
(2007/653/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 14 ods. 2,
keďže:
(1)
Pravidlá reštrukturalizácie a konverzie vinohradov sú stanovené nariadením (ES) č. 1493/1999 a nariadením Komisie (ES) č. 1227/2000 z 31. mája 2000 ustanovujúcim podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom s ohľadom na výrobný potenciál (2).
(2)
Podľa podrobných pravidiel finančného plánovania a účasti na financovaní systému reštrukturalizácie a konverzie stanovených nariadením (ES) č. 1227/2000 sa odkazy na daný rozpočtový rok týkajú platieb, ktoré členské štáty skutočne zrealizovali medzi 16. októbrom a 15. októbrom nasledujúceho roka.
(3)
V súlade s článkom 14 ods. 1 nariadenia (ES) č. 1493/1999 Komisia každý rok prideľuje členským štátom prvú časť prostriedkov na základe objektívnych kritérií zohľadňujúcich špecifické situácie a potreby, ako aj úsilie, ktoré je potrebné vyvinúť vzhľadom na ciele systému.
(4)
Komisia stanovila orientačné finančné príspevky na hospodársky rok 2006/2007 rozhodnutím Komisie 2006/701/ES (3) a pre Bulharsko a Rumunsko rozhodnutím Komisie 2007/381/ES (4).
(5)
Podľa článku 17 ods. 1 nariadenia (ES) č. 1227/2000 sú výdavky vynaložené a vyúčtované členskými štátmi obmedzené na výšku ich orientačných príspevkov. Na rozpočtový rok 2007 sa toto obmedzenie uplatňuje na Taliansko, ktorého celkové vynaložené a vyúčtované prostriedky prekročili jeho pôvodne pridelené prostriedky.
(6)
Podľa článku 17 ods. 4 nariadenia (ES) č. 1227/2000 sa v prípade, že skutočné výdavky členského štátu na hektár prekročia výdavky stanovené počiatočnou dotáciou uplatní pokuta. V tomto roku sa pokuta vo výške 16 690 EUR uplatňuje na Maltu.
(7)
Podľa článku 16 ods. 1 písm. c) nariadenia (ES) č. 1227/2000 môžu členské štáty v rámci prebiehajúceho rozpočtového roka podať ďalšiu žiadosť. Tento rok ju podali Česká republika, Španielsko, Francúzsko, Taliansko, Maďarsko Rakúsko a Portugalsko. Podľa článku 1 ods. 1 nariadenia Komisie (ES) č. 922/2007 z 1. augusta 2007, ktorým sa ustanovuje výnimka z nariadenia (ES) č. 1227/2000, pokiaľ ide o prechodné opatrenia o finančných príspevkoch pre Bulharsko a Rumunsko na reštrukturalizáciu a konverziu (5), Bulharsko a Rumunsko mohli požiadať Komisiu o ďalší príspevok na financovanie výdavkov v rozpočtovom roku 2007 nad rámec tých, ktoré boli oznámené Komisii podľa článku 16 ods. 1 písm. a) a b) uvedeného nariadenia, a do výšky 90 % finančných prostriedkov, ktoré im boli pridelené na základe rozhodnutia 2007/381/ES. Bulharsko takúto žiadosť Komisii skutočne predložilo.
(8)
Podľa článku 17 ods. 3 nariadenia (ES) č. 1227/2000 a článku 1 ods. 2 nariadenia (ES) č. 922/2007 sa žiadosti o ďalšie príspevky na financovanie oznámené Komisii inými členskými štátmi ako Bulharsko a Rumunsko akceptujú pomerne k žiadostiam, pričom sa využijú prostriedky, ktoré sú k dispozícii po odrátaní, pre všetky členské štáty, súčtu súm oznámených v súlade s článkom 16 ods. 1 písm. a) a b) nariadenia (ES) č. 1227/2000 a súm oznámených Bulharskom a Rumunskom podľa uvedeného ustanovenia a podľa článku 1 ods. 1 nariadenia (ES) č. 922/2007 z celkovej sumy poskytnutej členským štátom. Toto ustanovenie sa na rozpočtový rok 2007 uplatňuje na Českú republiku, Španielsko, Francúzsko, Taliansko, Maďarsko, Rakúsko a Portugalsko.
(9)
Podľa článku 16 ods. 1 písm. b) nariadenia (ES) č. 1227/2000 členské štáty Komisii zašlú každý rok najneskôr do 10. júla vyhlásenie o výdavkoch na reštrukturalizáciu a konverziu vyúčtovaných k 30. júnu prebiehajúceho rozpočtového roka, ako aj príslušnú celkovú plochu. Predpismi v článku 17 ods. 2 uvedeného nariadenia sa ustanovuje, že členské štáty vypracúvajú vyhlásenie uvedené v článku 16 ods. 1 písm. b), len ak suma, ktorú deklarovali v súlade s článkom 16 ods. 1 písm. a), čiže skutočne vynaložené výdavky k 30. júnu prebiehajúceho rozpočtového roka, predstavuje aspoň 75 % výšky orientačného príspevku príslušného členského štátu. Vyúčtované výdavky, ktoré oznámilo Nemecko, nemôžu byť akceptované vzhľadom na to, že jeho skutočne vynaložené výdavky nedosahujú 75 % jemu pôvodne pridelených prostriedkov,
PRIJALA TOTO ROZHODNUTIE:
Článok 1
Konečné finančné príspevky pre príslušné členské štáty na hospodársky rok 2006/2007 na určitý počet hektárov na účely reštrukturalizácie a konverzie vinohradov na základe nariadenia (ES) č. 1493/1999 na obdobie rozpočtového roka 2007 sa uvádzajú v prílohe k tomuto rozhodnutiu.
Článok 2
Toto rozhodnutie je určené Bulharskej republike, Českej republike, Nemeckej spolkovej republike, Helénskej republike, Španielskemu kráľovstvu, Francúzskej republike, Talianskej republike, Cyperskej republike, Luxemburskému veľkovojvodstvu, Maďarskej republike, Maltskej republike, Rakúskej republike, Portugalskej republike, Rumunsku, Slovinskej republike a Slovenskej republike.
V Bruseli 8. októbra 2007